Il-Kunsill ta' Stabilizzazzjoni u ta' Assoċjazzjoni (Kunsill SA) bejn l-Albanija u l-Unjoni Ewropea kellu d-disa' laqgħa tiegħu fil-15 ta' Novembru 2017. Il-Kunsill SA nnota r-rapport tal-Kummissjoni 2016 dwar l-Albanija, li rrikonoxxa li l-pajjiż għamel aktar progress biex jilħaq il-kriterji politiċi għas-sħubija u, inġenerali, kompla l-progress kostanti fil-ħames prijoritajiet ewlenin għall-ftuħ tan-negozjati dwar l-adeżjoni. Il-Kunsill SA nnota wkoll li l-Komunikazzjoni tal-Kummissjoni 2016 dwar il-politika tat-Tkabbir tal-UE, fid-dawl tal-progress biex jintlaħqu l-prijoritajiet ewlenin u soġġett għal progress kredibbli u tanġibbli fl-implimentazzjoni tar-riforma tal-ġustizzja, b'mod partikolari l-evalwazzjoni mill-ġdid tal-imħallfin u l-prosekuturi (skrutinju), irrakkomandat il-ftuħ tan-negozjati tal-adeżjoni mal-Albanija. Minn dak iż-żmien 'l hawn l-Albanija għamlet aktar progress sinifikanti. Il-Kunsill SA nnota l-impenn kontinwu tal-Albanija lejn l-aġenda ta' riforma. F'dik l-okkażjoni, il-Kunsill issottolinja li, flimkien mal-prijoritajiet ewlenin l-oħrajn, ir-riforma ġudizzjarja baqgħet essenzjali fil-proċess tal-adeżjoni mal-UE tal-Albanija u tista' tkun trasformattiva għal riformi oħrajn. F'dan il-kuntest, l-UE laqgħet il-ħatra tal-istituzzjonijiet ta' skrutinju f'Ġunju 2017 u enfasizzat li dan is-suċċess importanti jirrappreżenta pass 'il quddiem fl-implimentazzjoni tar-riforma tal-ġustizzja fl-Albanija. Hija laqgħet ukoll il-fatt li ntbagħtu l-osservaturi internazzjonali tal-operazzjoni ta' monitoraġġ li beda taħt it-tmexxija tal-Kummissjoni Ewropea. L-UE laqgħet ukoll il-passi ulterjuri fil-ġlieda kontra l-korruzzjoni u l-kriminalità organizzata, b'mod partikolari r-riżultati pożittivi miksuba fil-ġlieda kontra l-kultivazzjoni tal-kannabis. Barra minn hekk, il-Kunsill innota b'mod pożittiv il-passi li ttieħdu fuq kwistjonijiet tad-drittijiet tal-bniedem inkluż l-adozzjoni tal-liġi ta' qafas dwar il-protezzjoni ta' minoranzi nazzjonali. Il-Kunsill SA kkonferma li l-Albanija żammet ritmu sostnut fl-implimentazzjoni tal-miżuri għar-riforma tal-amministrazzjoni pubblika u laqa' b'mod partikolari l-konsolidazzjoni ta' miżuri bil-għan li jsaħħu t-trasparenza u l-meritokrazija tas-servizz ċivili u jtejbu l-effettività fil-forniment tas-servizzi. Il-Kunsill SA rrikonoxxa r-rwol tal-Albanija fir-reġjun bħala sieħeb proattiv u kostruttiv. Il-Kunsill SA faħħar ukoll il-parteċipazzjoni kontinwa tal-Albanija f'inizjattivi u strutturi reġjonali fix-Xlokk tal-Ewropa u r-relazzjonijiet tajbin tagħha mal-pajjiżi ġirien u l-attitudni kostruttiva fil-livell reġjonali. L-UE tenniet li r-relazzjonijiet tajbin bejn il-ġirien u l-istabbiltà reġjonali huma elementi essenzjali tal-proċess ta' Stabbilizzazzjoni u ta' Assoċjazzjoni. Il-Kunsill SA laqa' l-allinjament sħiħ u konsistenti tal-Albanija mad-deċiżjonijiet tal-Kunsill u fil-Politika Estera u ta' Sigurtà Komuni. Il-laqgħa kienet ippreseduta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà, Federica Mogherini. Id-delegazzjoni Albaniża tmexxiet mill-Ministru għall-Ewropa u l-Affarijiet Barranin, is-Sur Ditmir Bushati. Id-Direttur Ġenerali għall-Viċinat u n-Negozjati għat-Tkabbir, is-Sur Christian Danielsson irrappreżenta lill-Kummissjoni Ewropea. Ara l-paġna tal-laqgħa